**Terhi Majasalmi** (s. 1978) on suomalainen varallisuusvalmentaja, kiinteistösijoittaja, sarjayrittäjä ja tietokirjailija. Koulutukseltaan hän on ekonomi ja laillistettu kiinteistönvälittäjä.

Ura
---

Majasalmi aloitti omaisuuden keräämisen maaliskuussa 1998, jolloin hän talletti ensimmäiset 1000 markkaa ASP-tililleen. Todellisen sijoitustoiminnan hän aloitti pari vuotta myöhemmin käyttämällä töistä säästämiään rahoja ensin Baswaren osakkeisiin ja myöhemmin myös rahastoihin.

Majasalmi oli suunnitellut itselleen konsultin uraa kauppakorkeakoulusta valmistumisensa jälkeen, mutta kun työtä ei löytynyt, hän alkoi myydä sijoitustuotteita provisiopalkalla ja perusti ensimmäisen toiminimensä vuonna 2002. Ensimmäisen sijoitusasuntonsa hän osti vuonna 2005 velkarahalla. Myös Majasalmen mies, Matias Savolainen, oli yrittäjä ja he alkoivat yhdessä sijoittaa asuntoihin. Perheen yrityksillä, (Varallisuusakatemia, Hamilton & Cooper Properties Oy ja USA Asunnot) on nykyisin useita sijoitusasuntoja Suomen lisäksi myös Yhdysvalloissa. Ensimmäisen ryhmävalmennuksensa Majasalmi piti vuonna 2009. Vuosien varrella hän on sijoittanut osakkeisiin, rahastoihin, arvometalleihin, sijoitusasuntoihin ja pörssin ulkopuolisiin yrityksiin.

Vuoteen 2013 mennessä hänen sijoitustensa kasvun pääpaino oli siirtynyt Yhdysvaltojen asuntomarkkinoille ja hän hallinnoi kymmeniä sijoitusasuntoja. Hän esiintyi Kirsi Salon kanssa tosi-tv-sarjassa Kirsi ja himoshoppaajat, jossa he auttoivat velkaantuneita ihmisiä saamaan raha-asiansa kuntoon.

Majasalmen Varallisuusakatemia Oy on luonut Vauras Nainen -brändin, jonka puitteissa se järjestää muun muassa Vauras Nainen -iltoja. Tapahtumien kumppaneina on ollut muun muassa Nordea ja Aito Säästöpankki. Toukokuussa 2016 perustettuun Vauras Nainen -Facebook-ryhmään liittyi ensimmäisen vuoden aikana 2500 naista. Huhtikuussa 2019 ryhmään kuului 51 000 jäsentä, joille tarjottiin vertaistukea ja keskustelukumppaneita säästämiseen ja sijoittamiseen. Ryhmässä on vain yksi sääntö: jäsenet eivät saa markkinoida omia palveluitaan. Ryhmässä kerrotaan avoimesti taloudellisista ­ongelmista ja jaetaan parhaita toiminta­tapoja perinnön tai avioeron kohdatessa. Majasalmi on rekisteröinyt Vauras nainen -brändin toiminimeksi ja varallisuusvalmentaja- tittelin tuotemerkiksi, jota saavat käyttää vain hänen kouluttamansa henkilöt.

Teokset
-------

Majasalmi on kirjoittanut kolumneja Raha poikimaan -otsikolla Ilta-Sanomiin sekä useita kirjoja sijoittamisesta:

* Totuus taloudestasi, 2012
* Terhi Majasalmi & Camilla Tuominen: Koululaisen rahakirja : saavuta unelmasi viisaiden rahataitojen avulla (2016)
* Unna Lehtipuu & Terhi Majasalmi: Rikastamo: elämäsi fiksuimmat rahapäätökset (2018). Kirjoittajat olivat aiemmin kirjoittaneet Me Naisten Rikastamo-nimiseen blogiin.

Yksityiselämä
-------------

Majasalmi on naimisissa ja hänellä on kaksi lasta.

Lähteet
-------

1. 1 2 3 4  YRITTÄJÄNAINEN | No3 • 2017 - Page 14 *portfolio-web.ess.fi*. Viitattu 25.3.2019.
2. 1 2 3 4  Saara Koho: "Jos pelkää, ettei voi lähteä huonosta avioliitosta, koska ei pärjää taloudellisesti, se on tosi ikävä juttu", sanoo Vauras nainen -ryhmän perustanut Terhi Majasalmi *Talouselämä*. Viitattu 23.4.2019.
3. 1 2 3 4  Paula Launonen: Varallisuusvalmentaja kehottaa huolehtimaan vakuutusturvasta ajoissa *Kauppalehti*. Viitattu 25.3.2019.
4. ↑  Nämä naiset kuuluvat Wikipediaan – katso keitä HS:n lukijat ehdottivat *Helsingin Sanomat*.  2.3.2016. Viitattu 25.3.2019.
5. ↑  Monet vanhemmat ovat epäonnistuneet talouskasvatuksessa, sanoo asiantuntija – näillä vinkeillä teet lapsestasi rahankäytön mestarin *Helsingin Sanomat*.  6.3.2017. Viitattu 25.3.2019.
6. 1 2 3 4  Sjöström, Mikael: Terhi Majasalmi hakee vuokratuottoa.  *Arvopaperi*, 2013, nro 9.
7. 1 2  Koti myyntiin ja itse vuokralle – voiko sillä lyödä rahoiksi? *Helsingin Sanomat*.  25.10.2015. Viitattu 25.3.2019.
8. ↑  Jarkko Hakala: Vain tyhmä asuu vuokralla – onko tämä totta vai tarua? *Ilta-Sanomat*.  27.8.2017. Viitattu 25.3.2019.
9. ↑  Tuhlailu loppuikin tähän *Helsingin Sanomat*.  11.9.2013. Viitattu 25.3.2019.
10. 1 2 3  Saara Koho: "Vaikka on 150-senttinen pinkkiin pukeutuva blondi, on silti ihan yhtä paljon sijoittaja kuin pukumieskin" – Mihin tarvitaan vain naisille tarkoitettuja sijoitusryhmiä? *Talouselämä*. Viitattu 23.4.2019.
11. ↑  Ninni Myllyoja: Maksaisitko siitä, että saat sijoitusneuvoja? Naiset maksavat *Markkinointi & Mainonta*.  15.10.2018. Viitattu 25.3.2019.
12. ↑  Sosiaalinen media antoi äänen rahasta kiinnostuneille naisille ja heidän esikuvilleen – Naisten osuus sijoittajista kasvaa hitaasti *Yle Uutiset*. Viitattu 25.3.2019.
13. ↑  Raha poikimaan *Ilta-Sanomat*.  Arkistoitu 28.3.2019. Viitattu 28.3.2019.
14. ↑  terhi majasalmi | Hakutulokset | Finna.fi *www.finna.fi*. Viitattu 25.3.2019.
15. ↑  Rikastamo *Me Naiset*. Viitattu 25.3.2019.

Aiheesta muualla
----------------

* Terhi Majasalmi mediassa ja sosiaalisessa mediassa: LinkedIn ja Twitter
* Ylen aamu-tv: Näin yhdistät sopuisasti rahan ja rakkauden, vieraana varallisuusvalmentaja Terhi Majasalmi
* Pörssipäivä: Talous haltuun, unelmista totta!, vieraana Terhi Majasalmi ja Aissa Paronen
* Majasalmen esiintymisiä Radio Rockissa